फोन करने पर डायपर सैनेटरी पैड वेस्ट लेने पहुंच जाता है ई-रिक्शा; नष्ट करने के लिए लगाई इन्सीनेटर मशीन

आणंद. मध्य गुजरात की पेटलाद नगर पालिका की डायपर-सैनेटरी पैड से निपटने की योजना चर्चा में है। दरअसल, इस्तेमाल किए गए डायपर और सैनेटरी पैड के वैज्ञानिक ढंग से निपटान के लिए नगर पालिका ने इन्सीनेटर मशीन लगाई है। लाेगाें काे इस कवायद से जोड़ने के लिए जागरूकता अभियान भी चलाया।

\'ऑन फोन ई-रिक्शा\' सेवा शुरू की, ताकि लोग इस्तेमाल किए जा चुके डायपर-सैनेटरी पैड कचरे के डिब्बे में न फेंककर सीधे ई-रिक्शा टीम को दें। ई-रिक्शा टीम के जरिए ये वेस्ट सीधे इन्सीनेटर मशीन केंद्र तक पहुंचते हैं। नपा की इस सुविधा में संबंधित नंबर पर फोन करने पर ई-रिक्शा टीम ये वेस्ट लेने पहुंच जाती है।

संकोच दूर करने के लिए भी चलानी पड़ी मुहिम

सैनेटरी पैड ई-रिक्शा टीम को देने में महिलाएं संकोच का अनुभव करती थीं। इस बाबत महिलाओं को समझाने के लिए जागरूकता मुहिम चलानी पड़ी। पेटलाद नगर पालिका का मुख्य अधिकारी हिरलबहन ठाकोर ने स्थानीय निकाय की महिला सदस्यों और एसएचजी ग्रुप की महिलाओं के साथ यह कवायद की। इस क्रम में कस्बे की गलियों-मुहल्लों में प्रचार किया तब स्थानीय लोगों को इस अभियान का महत्व समझ आया। सहयोग मिलना शुरू हुआ।